CELEX: C2004/262/97
Language: fi
Date: 2004-10-23 00:00:00
Title: Asia T-339/04: Wanadoo S.A:n 10.8.2004 Euroopan yhteisöjen komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/53
            
         Wanadoo S.A:n 10.8.2004 Euroopan yhteisöjen komissiota vastaan nostama kanne
   (Asia T-339/04)
   (2004/C 262/97)
   Oikeudenkäyntikieli: ranska
   Wanadoo S.A., kotipaikka Issy-les-Moulineaux (Ranska), on nostanut 10.8.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat asianajajat Hugues Calvet ja Marie-Cécile Rameau.
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa komission 18.5.2004 tekemän päätöksen, jolla määrätään kantaja samoin kuin kaikki välittömästi tai välillisesti komission valvonnan alaisena olevat yritykset neuvoston asetuksen N:o 1/2003 (1) 20 artiklan 4 kohdan mukaiseen tarkastukseen;
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut:
   Kanteensa tueksi kantaja vetoaa siihen, että tehdessään riidanalaisen päätöksen komissio laiminlöi EY perustamissopimuksen 10 artiklan sekä asetuksen N:o 1/2003 mukaisen velvollisuuden toimia yhteistyössä kansallisten tuomioistuinten ja viranomaisten kanssa. Kantajan mukaan komissio oli salannut kansalliselta tuomioistuimelta, joka oli oikeutettu tekemään kyseisen tarkastuksen, Ranskan Conseil de la concurrencessa vireillä olevan oikeudenkäynnin, jossa väitettiin kantajan rikkoneen EY:n perustamissopimuksen 82 artiklaa, sekä saman elimen 11.5.2004 tekemän päätöksen. Lisäksi kantaja katsoo, että asian käsittely kuuluu Ranskan Conseil de la concurrencelle ja että näin ollen komission ei olisi pitänyt ryhtyä toimenpiteisiin asiassa.
   Kantaja vetoaa myös siihen, että riidanalaisella päätöksellä laiminlyödään velvollisuutta tutkia huolellisesti ja puolueettomasti kaikki käsiteltävänä olevan asian kannalta merkitykselliset seikat ja perusteluvelvollisuutta sekä loukataan suhteellisuusperiaatetta. Lopuksi kantaja vetoaa ilmeiseen arviointivirheeseen.
   
      (1)  Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16 päivänä joulukuuta 2002 annettu neuvoston asetus N:o 1/2003, EYVL L 1, 4.1.2003, s. 1—25.